**Radionica „Što se krije u vodi?“** organizirana je pod voditeljstvom izv. prof. dr. sc. Marie Špoljar, u suradnji s izv.prof. dr. sc. Gorana Kovačevića i doc. dr. sc. Jasne Lajtner.

**Svrha radionice** bila je naglasiti važnost očuvanja malih vodenih tijela i slatkovodnih ekosustava.

**U radionici su sudjelovali učenici 3.c razreda Osnovne škole „Vugrovec-Kašina“** predvođenih učiteljicom Snježanom Prusec Kovačić, mag. prim. edu.

**Cilj radionice** bio je da se učenike, primjereno njihovoj dobi, upozna s općenito manje znanim mikroskopski sitnim organizmima u vodama na kopnu, terenskim istraživanjima slatkovodnih ekosustava, raznolikošću konzervirane slatkovodne i marinske faune te općenito značenjem faunističke zbirke, promjenom okoliša kroz geološka razdoblja i fosilnim nalazima koji ukazuju na nekad prisutne vodene ekosustave.

Izv. prof. dr. sc. M. Špoljar učenicima je prikazala **osnovni tijek ekološkog istraživanja** slatkovodnih ekosustava:

1. u Limnološkom laboratoriju upoznati su s osnovnim metodama sakupljanja planktonskih uzoraka te instrumentima i priborom koji se koristi na terenu i u kemijskoj analizi vode;

 2. u praktikumu učenici su određivali pH uzoraka vode i kvalitativno analizirali koncentraciju hranjivih tvari, te su

3. mikroskopirali planktonske organizame.

U određivanju mikroskopski sitnih skupina organizama te njihovih vrsta koristili su priručnik izrađen za ovu radionicu. Svoje bilješke, rezultate analize vode i crteže vrsta, učenici su bilježili na pripremljeni radni listić.

Izv. prof. dr. sc. G. Kovačević je poveo učenike u obilazak dviju aktualnih izložbi na ZZ financiranim iz sredstava po Programskom ugovoru s MZOS-om: Nekad i sad te WSBS (white Sea Biological Station) prilikom cega su se ucenici mogli upoznati s terenskim radom na Zoologijskom zavodu u Hrvatskoj i inozemstvu. Učenici su također posjetili LESIMF, upoznali se s fosilnim nalzima s područja Hrvatske te naučili praktično prepoznavati fosile u svom okruženju.

Doc. dr. sc. J. Lajtner učenike je vodila u obilazak Zbirke Zoologijskog zavoda gdje su na jednostavan način upoznati s metodama izrade mokrih i suhih makroskopskih preparata. Uslijedilo je razgledavanje Zbirke u kojoj se trenutno nalazi više od 2000 preparata. Za svaku skupinu životinja odabrani su najzanimljiviji izlošci koji su izvađeni iz ormara  i pokazani učenicima uz dodatno objašnjenje, primjereno njihovom uzrastu (npr. kako izgleda kutnjak slona, na koji način leti šišmiš, zašto su neki kukci obojani žuto-crno, kako mravlji lav lovi svoj plijen, zašto se neka spužva može koristiti za kupanje, kako škorpion ubija svoj plijen…).

**Učenici su pokazali veliki interes za mikroskopiranje i praktični rad, o čemu govore pozitivne povratne informacije. Tijekom razgledavanja Zbirke svojim pitanjima i komentarima pokazali su da puno toga znaju, ali i da ih puno toga zanima. Pričama iz svakodnevnog života i onoga što su vidjeli u svom dvorištu, na izletu ili ljetovanju pokazali su da s velikom pažnjom promatraju živi svijet oko sebe i primjećuju promjene u prirodi.**

U organizaciji i održavanju radionice sudjelovale su studentice Lana Kekelj (apsolventica diplomskog studija Znanosti o okolišu) i Sandra Hodić (studentica diplomskog studija Znanosti o okolišu), a tehničarka Svjetlana Vidović pomogla je u pripremi praktikuma.